
הכנסת העשרים
מושב שני
<פרוטוקול מס' 187>
מישיבת ועדת העבודה, הרווחה והבריאות
יום שני, כ' באדר א התשע"ו (29 בפברואר 2016), שעה 10:06
<סדר היום:>
<הצעת חוק הביטוח הלאומי (תיקון מס' 163), התשע"ו-2015>
נכחו:

<חברי הוועדה:> 
אלי אלאלוף – היו"ר
מירב בן ארי
אילן גילאון

מאיר כהן 

חברי הכנסת:
יעל גרמן

סופה לנדבר
<מוזמנים:> 
	שושנה שטראוס
	–
	עו"ד, הלשכה המשפטית, רשות האוכלוסין, ההגירה ומעברי הגבול

	שונית שחר
	–
	עו"ד, הלשכה המשפטית, רשות האוכלוסין, ההגירה ומעברי הגבול

	יעל אגמון
	–
	רפרנטית ביטוח לאומי, אגף התקציבים, משרד האוצר

	שי סומך
	–
	עו"ד, משרד המשפטים

	אילה גרבר
	–
	מינהל רפואה, משרד הבריאות

	דני זקן
	–
	מנהל אגף הביטוח ובריאות, המוסד לביטוח לאומי

	דפנה קורן
	–
	מרכזת אגף ביטוח ובריאות, המוסד לביטוח לאומי

	חנן פוטרמן
	–
	עו"ד, הלשכה המשפטית, המוסד לביטוח לאומי

	אלישבע מילוקובסקי
	–
	מחלקת מהגרים וחסרי מעמד, רופאים לזכויות אדם

	זואי גוטצייט
	–
	מחלקת מהגרים וחסרי מעמד, רופאים לזכויות אדם

	אורית מרום
	–
	מנהלת תחום פעילות ציבורית, אסף, ארגון סיוע לפליטים

	דניאל דותן
	–
	אסף, ארגון סיוע לפליטים

	ששון עוז
	–
	חבר הנהלת ארגון אילה


	נעמי מורביה
	–
	יו"ר מטה מאבק הנכים

	משה רוטמן
	–
	מזכ"ל ארגון הפעולה של הנכים


לרשימת השדלנים שנכחו בדיון – ראו בקישור זה.

<ייעוץ משפטי: >
נעה בן שבת
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<הצעת חוק הביטוח הלאומי (תיקון מס' 163), התשע"ו-2015>
<היו"ר אלי אלאלוף:>
בוקר טוב. היום ה-29 בפברואר 2016, כ' באדר א' התשע"ו, השעה 10:06 ואנחנו פותחים את הדיון. אנחנו אמורים לדון בצו של הביטוח הלאומי שקשור למסתננים ולמשקיעים האמריקאים וברשותכם הייתי רוצה להפריד בין זה לבין זה ולבקש מהביטוח הלאומי לפתוח את הדיון ולהתחיל בחלק של המשקיעים האמריקאים כי זה לא במחלוקת כך שנוכל לקדם חלק מהצעת החוק.
<חנן פוטרמן:>
כפי שאדוני היושב ראש אמר, אנחנו מביאים היום לאישורכם הוספת שתי אוכלוסיות לסעיף 2א לחוק הביטוח הלאומי. סעיף 2א לחוק הביטוח הלאומי מגדיר מי לא ייחשב תושב לעניין חוק הביטוח הלאומי ולעניין חוק ביטוח בריאות ממלכתי.

<מאיר כהן (יש עתיד):>
מי לא ייחשב תושב.

<חנן פוטרמן:>
כן.

<מאיר כהן (יש עתיד):>
תסביר.

<חנן פוטרמן:>
האוכלוסייה הראשונה היא אוכלוסיית המשקיעים. כאן מדובר על אוכלוסייה שאנחנו מכניסים אותה במסגרת החלטת ממשלה 1528 מיום 30 במרץ 2014. מדובר על משקיעים ועובדים חיוניים מטעמם שהם אזרחי ארצות הברית לרבות בני משפחותיהם. מדובר על אוכלוסייה שכדי שייכנס הסדר דומה בארצות הברית, התחייבנו, ועל פי החלטת ממשלה, לכלול אותם במסגרת סעיף 2א. מדובר באוכלוסייה שקיבלה אשרה ורישיון לישיבת ביקור למשקיע לפי סעיף 5א לתקנות הכניסה לישראל כאשר מדובר במשקיעים שמביאים לכאן השקעה משמעותית שתתרום לשיתוף הפעולה בין המדינות ולמשק הישראלי. כפי שכבר ציינתי, כדי שייכנס הסדר דומה לאזרחים ישראלים בארצות הברית, חייבים לכלול אותם במסגרת הסעיף הזה לחוק הביטוח הלאומי.

<סופה לנדבר (ישראל ביתנו):>
מה הסעיף הזה נותן להם?

<חנן פוטרמן:>
למעשה הסעיף קובע שהם לא יהיו זכאים לגמלאות הביטוח הלאומי למעט הגמלאות הבסיסיות של נפגעי עבודה, פש"ר ודמי לידה.

<היו"ר אלי אלאלוף:>
מה זה פש"ר?

<חנן פוטרמן:>
לגבי פשיטות רגל ופירוקים. אלה הגמלאות הבסיסיות שהם כן יהיו זכאים להן. לשאר הגמלאות, הקשת הרחבה של הזכויות הסוציאליות – זקנה, הבטחת הכנסה, נכות מעבודה, נכות כללית - הם לא יהיו זכאים. 

<סופה לנדבר (ישראל ביתנו):>
למה הם כן יהיו זכאים?

<חנן פוטרמן:>
הם יהיו זכאים לשלוש הגמלאות הבסיסיות שזה פש"ר, דמי לידה ונפגעי עבודה ככל שהם עונים על התנאים הקבועים.

<מאיר כהן (יש עתיד):>
אנחנו עכשיו מבקשים ממך. אתה באת לכאן לעבוד. רד לפרטים הקטנים. מה הם היו עד היום? מה היו הזכויות שלהם? מה עכשיו לא נמנע מהם? למה אנחנו עושים את הדבר הזה? למה לא עושים את זה עם אזרחים שבאים מרומניה? אתה לא בא לקרוא לנו סעיפים לא ברורים.

<שי סומך:>
משרד הפנים יכול לפרט.

<מאיר כהן (יש עתיד):>
גם הביטוח הלאומי, סליחה. הביטוח הלאומי יודע מה שהוא עושה.

<סופה לנדבר (ישראל ביתנו):>
אל תדברו בסעיפים אלא תגידו לנו שזה היה, זה יהיה, למה אתם עושים את הדבר הזה.

<חנן פוטרמן:>
מדובר בהחלטת ממשלה.

<סופה לנדבר (ישראל ביתנו):>
זאת יכולה להיות החלטת ממשלה אבל לא באופן אוטומטי אנחנו צריכים להסכים עליה.

<היו"ר אלי אלאלוף:>
אנחנו לא נהיה חותמת גומי של החלטת ממשלה. כרגע הכול לא ברור לנו למרות שבדוח מבקר המדינה יש כמה התייחסויות. ברשותך, תבהיר לנו כמה נקודות. חברי הכנסת ישאלו אותך שאלות עליהן תענה ואם אתה רוצה שמישהו אחר יענה במקומך, נעביר אליו את רשות הדיבור.
<חנן פוטרמן:>
אני אאפשר למשרד הפנים לענות.

<שושנה שטראוס:>
שלום. אני מרשות האוכלוסין וההגירה. כעיקרון עובדים זרים מוחרגים מהגדרת תושב בחוק הביטוח הלאומי. בדיוק היה לנו דיון שהתייחס לזה. יש סעיף חדש בתקנות הכניסה לישראל שנותן סוג חדש של אשרה למשקיעים זרים.

<מאיר כהן (יש עתיד):>
איזה סעיף זה?

<שושנה שטראוס:>
תקנה 5(א) בתקנות הכניסה לישראל שקובעת שמשקיעים זרים ממדינות אתן נעשה הסכם הדדי, בני משפחותיהם, עובדים מומחים - - -

<אילן גילאון (מרצ):>
איזה עוד מדינות חוץ מארצות הברית?

<שושנה שטראוס:>
כרגע ההסדר הזה עוד לא נכנס לתוקף כי ההסדר הזה מותנה בהדדיות עם ארצות הברית ואחרי ששני הצדדים יבדקו שיש הסדר דומה לשתי המדינות. אבל לפני מספר שנים ארצות הברית הודיעה לישראל שהיא מוכנה לתת אשרת משקיע כזה, ללכת להסדר כזה, לישראלים שיבואו לארצות הברית בתנאי שיש הסדר דומה בישראל למשקיעים שבאים מארצות הברית. בעקבות כך עשינו את החקיקה הזאת, את סוג האשרה החדש הזה ויש עוד את החקיקה המשלימה ועדיין יש משא ומתן.

<אילן גילאון (מרצ):>
את מעמד התושבות אתם מחריגים רק לטובת ביטוח לאומי או שזה מעמד כולל והוא יכול להצביע לרשויות מקומיות למשל?

<שושנה שטראוס:>
האשרה הזאת לא תהיה של תושב. זה סוג חדש של אשרה.

<מאיר כהן (יש עתיד):>
זה לא תושב ארעי.

<שושנה שטראוס:>
זה לא תושב ארעי. זה סוג חדש של עובד זר כי המשקיעים יכולים להישאר בישראל, לעבוד או פשוט לפקח על ההשקעה שלהם. מה שחשוב זה שבארצות הברית אפשר להאריך את האשרה הזאת ללא הגבלת זמן ואם נרצה שזה ייכנס לתוקף, להדדיות, אנחנו חייבים גם לקבוע.

<אילן גילאון (מרצ):>
מה מבחינתכם נחשב משקיע? יש איזה סכום שהוא צריך להשקיע.

<שושנה שטראוס:>
לא. כמו שהוסבר כתוב שהוא השקיע השקעה משמעותית, שייצור מקומות עבודה.

<סופה לנדבר (ישראל ביתנו):>
מה זה משמעותית? איזה סכום? מאיזה סכום אתם מתחילים לראות אותו כמשמעותי?

<אילן גילאון (מרצ):>
את מכירה את הסיפור איך עושים הון קטן? לוקחים הון גדול ומביאים אותו לארץ.

<שושנה שטראוס:>
אין ספק, אבל שוב, הסעיף הוא מאוד מסועף, המשקיע צריך להוכיח שהוא אזרח של המדינה בהסדר, במקרה הזה, כשזה ייכנס לתוקף, ארצות הברית, שהוא באופן אמיתי רתם משאבים שלו, ששייכים לו, להשקעה בישראל וההשקעה תיצור מקומות עבודה וצמיחה כלכלית במשק. אסור שזאת תהיה השקעה שולית אבל זאת לא חייבת להיות השקעה הכי משמעותית בעולם. כתוב שזה צריך לפרנס לא רק את המשקיע ובני משפחתו אלא גם אחרים.

<אילן גילאון (מרצ):>
גם האמריקאים מגדירים את זה באופן הזה?

<שושנה שטראוס:>
בדיוק.

<אילן גילאון (מרצ):>
משמעותית ושולית?

<שושנה שטראוס:>
בדיוק. לפי התקנות יש ועדה שיושבת וממליצה לשר הפנים לתת את המעמד. הנקודה המשמעותית היא שברגע שחוק הביטוח הלאומי מחריג עובדים זרים שיש להם אשרה של עובד זר ב/1 מלהיות תושבים לצורך ביטוח בריאות ממלכתי וביטוח לאומי, מאחר שיהיה סוג אשרה חדש, חייבים להחריג גם את בעלי האשרה הזאת כדי שהם לא ייחשבו תושבים לצורך הנושאים האלו. מבחינת הנושאים האחרים, ודאי שהם לא תושבים כי זאת לא אשרת תושב אלא זה סוג אשרת עבודה.
<היו"ר אלי אלאלוף:>
ההתייחסות לאוכלוסייה הזאת היא רחבה מאוד והיא לא רק באמצעות הנושאים שקשורים לביטוח הלאומי. נכון? זה בא לדיון באיזו ועדה אחרת של הכנסת?

<שושנה שטראוס:>
כן. לצורך קיום הסדר הדדי עם ארצות הברית, היו צריכים לבטל את המעסיקים של המשקיעים האלה ובני משפחותיהם מהיטל עובדים זרים. זאת חקיקה שעברה לא מזמן בוועדת הכספים לדעתי. יש צורך גם לפטור אותם מחובות אחרים ומאגרות. יהיה גם נוהל. שוב, אנחנו בדיונים מול האמריקאים כדי לוודא שהם מסכימים שמדובר בהסדר דומה ורק כשתהיה הסכמה בין המדינות, הרשות תתחיל לתת את האשרות האלה.

<היו"ר אלי אלאלוף:>
מי המשרד המוביל? 

<שושנה שטראוס:>
רשות ההגירה.

<היו"ר אלי אלאלוף:>
רשות ההגירה כבר יודעת מהי השקעה משמעותית?

<שושנה שטראוס:>
המשרד שהוביל את זה יותר היה משרד הכלכלה והמחלקה הבינלאומית במשרד האוצר. הם רואים את זה כזרז להשקעות משותפות בין ישראל לבין ארצות הברית.

<היו"ר אלי אלאלוף:>
למה לא מקבלים תמונה כוללת מצד משרד המשפטים כולל הזווית של ביטוח לאומי והזווית של הכלכלה? שמישהו יעשה את האינטגרציה כי כאן נראה לי שאם נאשר את מה שהביטוח הלאומי מבקש, נתנה בכך שתהיה הדדיות עם ארצות הברית. למה לא מביאים את זה בחבילה מסודרת ומתואמת בין כל המשרדים?

<שושנה שטראוס:>
יש החלטת ממשלה שמגדירה את כל החבילה.

<היו"ר אלי אלאלוף:>
אנחנו עכשיו מפרקים אותה.

<אילן גילאון (מרצ):>
שלדון אדלסון לצורך העניין נחשב למשקיע?

<שושנה שטראוס:>
בינתיים זה לא נכנס לתוקף.

<סופה לנדבר (ישראל ביתנו):>
הוא ייכנס.

<מאיר כהן (יש עתיד):>
אדוני היושב ראש, אם מותר לי להגיד משהו. ההצעה היא לא הצעה פסולה.

<היו"ר אלי אלאלוף:>
בהחלט.

<מאיר כהן (יש עתיד):>
יש איזו הדדיות מבחינה כלכלית עם ארצות הברית וזה מייצר מקומות עבודה. הבעייתיות היא שגם אתם וגם כולנו הופכים לחותמת גומי. לא מובא בפנינו הקריטריון, כמו שאילן שאל, של מהו משקיע, ממתי הוא מתחיל להיות משקיע, מי אחראי לזה, האם ברגע שמישהו ישלח אליכם משקיע כזה עם איזה פתק קטן, אתם כבר תחתמו או האם יש לכם קריטריון מסוים שלכם. או מה אומר משרד המשפטים. יש מסחר עם ארצות הברית ויש הדדיות ואנחנו מחויבים להדדיות הזאת אבל זה צריך להיות מובא לפנינו בתמונה כוללת.

<שושנה שטראוס:>
בתקנה עצמה יש הגדרות מאוד מסועפות מה זה משקיע, מה זה עובד זמני.
<סופה לנדבר (ישראל ביתנו):>
תסבירי לנו מה זה משקיע, כמה מקומות תעסוקה, מאיזה סכום הוא נחשב משקיע.

<נעה בן שבת:>
בתקנות הכניסה לישראל אנחנו רואים כבר את סעיף 5(א) שמדבר על משקיע ואומר: "אזרח מדינת הסדר או תאגיד שהבעלות והשליטה בחמישים אחוזים לפחות במניותיו מצויות בידי אזרחי מדינת ההסדר שהשקיעה במטרה לנהל או לפתח בישראל מיזם עסקי". זאת אומרת, יש כאן את ההגדרה. 

<אילן גילאון (מרצ):>
שלדון עונה על זה.

<נעה בן שבת:>
יש כאן הגדרות רבות. אלה בעצם התנאים למתן האשרה. מרגע שהאשרה ניתנת, מה שמובא כאן, זה לקבוע מה יהיה המעמד שלו לעניין תושבות, לעניין חוק הביטוח הלאומי. זה משליך גם על עוד חוקים. זה יכול להשליך גם על הבטחת הכנסה, זה ישליך גם על חוק ביטוח בריאות ממלכתי. יש לזה עוד חוקים שמשתרשרים מזה.

<סופה לנדבר (ישראל ביתנו):>
זאת אומרת, באופן אוטומטי הוא מיד מקבל תושבות במשרד הפנים.

<מאיר כהן (יש עתיד):>
לא.

<נעה בן שבת:>
לא. הוא מקבל אשרה. את האשרה המיוחדת הזאת לפי תקנה 5(א) וכשהוא יקבל את האשרה הזאת, הוא לא יהיה במעמד של תושב. אני מבינה שזה נובע דווקא מהדרישה האמריקאית שהם רוצים שההסדר יהיה הדדי ותהיה תמונת ראי של ההסדר שנמצא בפנינו.

<סופה לנדבר (ישראל ביתנו):>
הוא מגיע לכאן והכול מסודר וקיבל אשרה. איזה מסמך יש לו בידיו?

<נעה בן שבת:>
יש לו אשרה.

<סופה לנדבר (ישראל ביתנו):>
אשרה 5/א?

<נעה בן שבת:>
לא. 

<שושנה שטראוס:>
בדרכון האשרה שכתובה היא ב/5, משקיע זר. 

<היו"ר אלי אלאלוף:>
אין הסדר כזה עם מדינה נוספת.

<שושנה שטראוס:>
בינתיים אין וגם עם ארצות הברית זה עוד לא נכנס לתוקף.

<היו"ר אלי אלאלוף:>
זה יחול רטרואקטיבית על מי שנמצא בארץ?

<שושנה שטראוס:>
לא. מי שיגיש.

<אילן גילאון (מרצ):>
הם בעצם יהיו כמו תושבי מזרח ירושלים.

<מאיר כהן (יש עתיד):>
לא. לתושבי מזרח ירושלים יש תושבות עירית. הם יכולים להצביע.

<שושנה שטראוס:>
אנחנו בעצם רואים את זה כסוג חדש של עובד זר אבל מאחר שהאשרה שלהם היום היא רק אשרת עובד ב/1, מוסיפים את האשרה מהסוג הזה כדי להבהיר שהמשקיעים האלה יצטרכו לממן לעצמם את ביטוח הבריאות שלהם ולא יהיו זכאים לדמי אבטלה וכולי.

<מאיר כהן (יש עתיד):>
הם ישלמו לביטוח הלאומי את דמי הביטוח?

<שי סומך:>
רק על נזקי עבודה. רק על שלושת הענפים.

<חנן פוטרמן:>
על אותם ענפים שהם יהיו מבוטחים בהם.

<מאיר כהן (יש עתיד):>
שאלה הם?

<חנן פוטרמן:>
פש"ר, דמי לידה ונפגעי עבודה.

<נעה בן שבת:>
לבן הזוג גם כן יש זכאויות של המשקיע הזר ולילד של המשקיע הזר ולעובד החיוני. נכון? הכול נלווה לאותם סעיפים של אשרת המשקיע הזר.

<שושנה שטראוס:>
כן.

יש ועדה משותפת בה חברים נציג האוצר, שני נציגי משרד הכלכלה ונציג משרד הפנים שיושבים ודנים בכל בקרה וממליצים לשר לתת את האשרה או לא לתת אותה.

<היו"ר אלי אלאלוף:>
נציג הביטוח הלאומי רוצה להשלים משהו?

<חנן פוטרמן:>
לא. 

<היו"ר אלי אלאלוף:>
חבריי חברי הכנסת, מה העמדה שלכם?

<מאיר כהן (יש עתיד):>
אני בעד. 

<סופה לנדבר (ישראל ביתנו):>
אני בעד.

<נעה בן שבת:>
אולי אפשר להתחיל את הנושא השני ואחר כך, אם ירצו לפצל, יש אפשרות לפצל.

<היו"ר אלי אלאלוף:>
אני בטוח שזאת תעבור ולגבי השנייה יש סימני שאלה. לכן בואו נעביר את זסה.

<נעה בן שבת:>
אתה רוצה להחליט על פיצול. בסדר.

<היו"ר אלי אלאלוף:>
סוגיה השנייה היא יותר מורכבת. בואו נצביע על החלק הראשון.

<נעה בן שבת:>
סעיף 1(1)(א): אחרי פסקה (3) יבוא:

"(3א)
מי שבידו אשרה ורישיון לפי תקנה 5א לתקנות הכניסה".

<היו"ר אלי אלאלוף:>
מי בעד אישור סעיף 1(1)(א)(3א)? מי נגד?

הצבעה

בעד הסעיף – פה אחד
סעיף 1(1)(א)(3א) נתקבל.

<היו"ר אלי אלאלוף:>
אושר פה אחד. נעבור לסוגיה השנייה.

<נעה בן שבת:>
צריך להצביע על פיצול.

<היו"ר אלי אלאלוף:>
מי בעד פיצול הסעיפים? מי נגד?

הצבעה

בעד הפיצול – פה אחד
הפיצול נתקבל.

<היו"ר אלי אלאלוף:>
אישרנו את הפיצול. 

<נעה בן שבת:>
העיקרון מובן. אתם בעצם אישרתם את הסעיף הזה ואתם מבקשים לפצל את שאר חלקי ההצעה. 

<היו"ר אלי אלאלוף:>
אני מבקש את נציג הביטוח הלאומי להתייחס לנושא המסתננים.

<חנן פוטרמן:>
אני רוצה להבהיר שלגבי המסתננים לא מדובר בשינוי מצב קיים. מדובר בעיגון מצב קיים בחקיקה.

<אילן גילאון (מרצ):>
אם כן, לשם מה אתה צריך את זה?

<חנן פוטרמן:>
לעגן את זה בחקיקה ראשית. מדובר באוכלוסייה של מסתננים שקיבלה אשרה משר הפנים. האשרה מצויה בסעיף 2(א)(5) לחוק הכניסה לישראל. מדובר באשרה זמנית לתקופה זמנית שנועדה לתת למי שהוחלט על הרחקתו מישראל כאשר אין קשר לפרק הזמן שממועד ההחלטה לתת לו את אותה אשרה ועד להרחקה בפועל.

בעיקרון הזכויות מכוח חוק הביטוח הלאומי וחוק בריאות ממלכתי מוקנות למי שמוגדר כתושב ישראל כאשר מבחן התושבות הוא מבחן משולב. השלב הראשון הוא השלב של האשרה שנמצאת בידי אותו אדם. השלב השני הוא השלב של מרכז חייו. הכוונה היא שתושבי ישראל יהיו מי שמוגדרים כבעלי זיקה חזקה למדינת ישראל וכך זה גם בדין וגם בפסיקה. במקרה הזה של האוכלוסייה הזאת, אין ספק שהזיקה שלה ומרכז חייה לצורך זכויות, קשת רחבה של זכויות סוציאליות, היא לא אמורה להיות.

<אילן גילאון (מרצ):>
אם לא יהיה את החוק הזה, מה יקרה? תסביר הפוך ולא כפי שאתה מסביר. אם אתה לא מחוקק את החוק הזה, במה זה משנה?

<מאיר כהן (יש עתיד):>
שנתיים כשר הרווחה סירבתי להביא את זה לכאן. מה קרה עכשיו? 

<אילן גילאון (מרצ):>
זאת עוד פעם אצבע בעין?

<חנן פוטרמן:>
אני רוצה להבהיר. מדובר באוכלוסייה של מסתננים להבדיל מאוכלוסייה של מבקשי מקלט שקיבלו אישור כפליטים.

<מאיר כהן (יש עתיד):>
אבל המסתננים האלה נמצאים כאן.

<אילן גילאון (מרצ):>
מבקר המדינה ובית המשפט קבעו שצריך לקבוע את מעמדם של אלה, שהגיע הזמן שהמדינה תעשה את זה, אז איך מנסים לעקוף את זה? קוראים לזה חוק אצבע בעין, שחס וחלילה בעתיד לא ישתנה משהו ופתאום מדינת ישראל תמצא את עצמה במצב כזה.

<חנן פוטרמן:>
כוונת המחוקק לא הייתה זאת.

<אילן גילאון (מרצ):>
זה נקרא בש"ש, בזבוז שעות שינה.

<היו"ר אלי אלאלוף:>
אני מבקש לאפשר לנציג ביטוח לאומי לסיים את דבריו.

<חנן פוטרמן:>
אני מעביר את רשות הדיבור לדני זקן מהמוסד לביטוח לאומי.

<דני זקן:>
מנהל אגף הביטוח והבריאות בביטוח לאומי. 

<מאיר כהן (יש עתיד):>
שעושה עבודה מצוינת.

<אילן גילאון (מרצ):>
כן. נכון.

<דני זקן:>
משפט רקע. סעיף 2א לחוק הביטוח הלאומי נחקק בשנת 2003, לפני 13 שנים. בזמנו הגדרנו את הסוגים של האוכלוסיות שלא יכולות להיחשב כתושבים לעניין חוק הביטוח הלאומי וחוק ביטוח בריאות ממלכתי, ביניהן למשל קבוצת האוכלוסייה של עובדים זרים, מי שמגיע לכאן באשרה של תייר ב/2, אפילו אנשי דת לא מוגדרים כתושבים, מי ששוהה כאן שלא כדין, אוכלוסייה של קבוצת העובדים הפלסטינים שבאים לכאן לעבודה וחוזרים באותו יום הביתה או בסוף השבוע. כלומר, הכנסנו רשימה ארוכה מאוד של אוכלוסיות שבגלל הזיקה או היעדר הזיקה שלהם והחזקה לישראל, לא יכולים להיכלל במסגרת חוק הביטוח הלאומי.

<סופה לנדבר (ישראל ביתנו):>
בן אדם נפל מסולם בזמן העבודה, אתה מדבר על עובדים זרים שמגיעים, הפלסטינים.

<דני זקן:>
כנ"ל לגבי עובדים פלסטינים. 

<סופה לנדבר (ישראל ביתנו):>
הוא לא מקבל טיפול?

<דני זקן:>
אני אשלים. אני מדבר עכשיו על חוק ביטוח לאומי, על חוק ביטוח בריאות ממלכתי ואני מדבר על המארג השלם של כל הזכויות הסוציאליות. זה אומר שמישהו שהוא תושב ישראל, זה אדם שזכאי גם להבטחת הכנסה, זכאי לקבל קצבת ניידות, זכאי לקבל ביטוח סיעודי, זכאי לקבל דמי אבטלה, זכאי לקבל נכות כללית ובעצם כל המארג השלם של כל ענפי הביטוח בחוק הביטוח הלאומי לרבות חוק בריאות ממלכתי.

מה קרה בשנת 2003. 

<סופה לנדבר (ישראל ביתנו):>
תעצור. אתה מכיר את הדברים אבל אנחנו לא מכירים אותם מקרוב. תסביר לי. תושב ישראל, תעודת זהות 5/א?

<דני זקן:>
לא. יש כאן משהו שהוא עלול לבלבל. אשרה א/5, להבדיל מאשרת 2/א/5, אלה שני דברים שונים לחלוטין. אשרה 2/א/5 היא אשרה שרשות האוכלוסין נותנת למי שמסתנן, כלומר, אדם שעומד בפני גירוש ובעצם מקבל את האשרה הזאת. להבדיל לחלוטין, אשרה מסוג א/5 היא אשרה שנקראת תושב ארעי כללי, זאת אשרה שרשות האוכלוסין נותנת בדרך כלל לבני זוג של בעלי אזרחות ישראלית, שהם בתהליך מדורג לקראת קבלת האזרחות. אלה שני דברים שונים לחלוטין. מי שמחזיק אשרת א/5, הוא תושב לכל דבר.

<מאיר כהן (יש עתיד):>
איפה היית שנתיים? מה קרה שאתם מביאים את זה עכשיו?

<דני זקן:>
אנחנו הגשנו את זה לפני שנתיים.

<מאיר כהן (יש עתיד):>
ואמרנו לכם לא. מה קרה עכשיו?

<דני זקן:>
אני אגיד לך באמת משפט. אנחנו רואים בזה כאיזשהו תיקון טכני. רציתי להשלים ולומר שבשנת 2003 עת הכנסנו את סעיף 2א עם כל הרשימה, היה בחוק את האשרה הזאת 2/א/5 אבל הייתה אות מתה. רשות האוכלוסין לא עשתה שימוש באותה אשרה. אם היינו יודעים שנעשה שימוש או שיש עתיד שייעשה בה שימוש, היינו כבר בשנת 2003 מכניסים את האשרה הזאת.
<מאיר כהן (יש עתיד):>
אתה מדבר פוליטיקה. 

<היו"ר אלי אלאלוף:>
לא. הוא מדבר עובדות.

<מאיר כהן (יש עתיד):>
הוא אמר יש עתיד.

<היו"ר האלי אלאלוף:>
הוא מדבר עובדות. הוא לא אמר כולנו.

<דני זקן:>
זה בעצם תיקון טכני שכפי שנאמר כאן הוא לא בא לשנות מן הקיים. אם בטווח הארוך יוחלט לעשות הסדר כללי לגבי העובדים הזרים או המסתננים, להכניס אותם לתוך חוק הביטוח הלאומי - - -

<אילן גילאון (מרצ):>
זה מה שאתם מפחדים שיקרה דבר כזה. הנה, יצא המרצע מן השק. כל הכבוד. אתה רוצה לחסום שם. זקן, תגיד לשולחיך שכאן בוועדה מתים עליך ואוהבים אותך ומעריכים אותך, אבל שלא יביאו את השטויות שלהם דרככם לכאן.

<היו"ר אלי אלאלוף:>
לא נעים לי להגיד לך, אילן, הידידות שלנו היא מעל לישיבות פורמליות, אבל בוא נשמור קצת על רמת הדיבור.

<אילן גילאון (מרצ):>
לכנסת באים אנשים מכל המקומות בארץ וגם אני, זכותי לייצג. אמנם אני לא מהפקולטה של אורן חזן אבל אולי מותר לי בכל זאת שאני אגיד כמה דברים.

<חנן פוטרמן:>
סליחה, הבהרה קטנה מעבר לדברים שנאמרו כאן. גם האוכלוסייה הזאת תהיה זכאית כמו המשקיעים לזכויות הבסיסיות שהם נפגעי עבודה, פש"ר ודמי לידה.

<אילן גילאון (מרצ):>
כן. אולי הם יפשטו רגל. 

<דני זקן:>
אם אתם רוצים הסבר במשפט אחד לגבי מה זה הענף הזה עם פשיטות רגל ופירוק תאגיד, אפשר לומר שבא חוק הביטוח הלאומי ומבטח את העובדים ולא את המעסיקים במצב שבו המעסיק נכנס לפירוק ובעצם הוא חייב עכשיו שכר של כמה שנים או חייב בפיצויי פיטורים לעובדים. אז בא המוסד לביטוח לאומי ומשלם את מה שהמעסיק היה צריך לשלם. זה כמובן לגבי מי שמבוטח וזה לא מותנה בתושבות אלא גם עובדים זרים וגם מסתננים שעובדים.

<יעל גרמן (יש עתיד):>
אדוני היושב ראש, אני מתנצלת שבאתי באיחור אבל אני באמצע דיון. אני מאוד מודאגת מהחוק הזה. הדבר הראשון שאני רוצה לשאול מבחינה טכנית הוא האם בעקבות החוק הזה – אני רוצה לשאול את שי סומך – יימנע משרי הרווחה והבריאות בשיתוף עם האוצר להפעיל את אותו סעיף, בבריאות נדמה לי זה סעיף 56(א) וברווחה אני מבינה שזה הסעיף הזה שמצוין כאן.

<שי סומך:>
התשובה היא לא. 

<מאיר כהן (יש עתיד):>
אני לא מסכים אתך. לא כתוב שזה לא יפריע להם אבל יהיו שרי רווחה ושרי בריאות שיגידו שהם יסתפקו בזה כי יש להם על מה להסתמך. יהיו כאלה שירצו להרחיב. לא כתוב כאן שזה לא מונע מהם.

<נעה בן שבת:>
להפך, בסעיף 56 עצמו, אחד התנאים, התנאי להפעיל את סעיף 56, הוא שאדם שנמצא בישראל והוא לא זכאי לפי חוק ביטוח בריאות ממלכתי וברגע שהוא יהיה תושב, אם אנחנו מניחים שמשאירים אותו במעמד לא ברור שיכול להתפרש כתושבות, אפשר להגיד שהוא כן מבוטח ואז אי אפשר יהיה לעשות הסדר מיוחד ולכאורה כל ההסדר של חוק ביטוח בריאות ממלכתי חל כולו על עובדים זרים והדיון שקדם והתנהל קודם הבין שגם בג"ץ הבין שזה לא מה שאמור להיות בסופו של דבר. זאת לא אמורה להיות התוצאה שחוק ביטוח בריאות ממלכתי יחול על כולם כפי שהוא במלואו.

<מאיר כהן (יש עתיד):>
מההתייעצות שלי עם היועצים המשפטיים, לפחות במשרד אחד מהשניים אתם דיברנו, הם אמרו שברגע שהתקנה הזאת, החוק הזה נכנס, זאת משענת מצוינת לשר לבוא ולהגיד זה מה שיש, אני לא רוצה להתעסק בזה. היום שרים, כולל אותי וכולל חבר'ה לפני ובעתיד, יש להם איזה מרחב של קבלת החלטות. כאן הם יישענו על זה ובזה זה ייגמר.
<שי סומך:>
אני לא חושב, אדוני, ואני אסביר.

<מאיר כהן (יש עתיד):>
אני לא אוכל להוכיח את טענתי וגם אתה לא. זה רק ימים ידברו.

<יעל גרמן (יש עתיד):>
זה יכול להיות כתוב בחוק.

<מאיר כהן (יש עתיד):>
אבל זה לא כתוב.

<יעל גרמן (יש עתיד):>
אבל נדרוש.

<שי סומך:>
יש אוכלוסייה שהוחרגה מסעיף 2א וזאת אוכלוסיית העובדים הפלשתינאים שמקבלים היתר מת"ק. עלתה שאלה לגבי בעלי היתר מת"ק לפי חוק האזרחות.

<היו"ר אלי אלאלוף:>
מה זה מת"ק?

<שי סומך:>
היתר של מינהלת התיאום והקישור במינהל האזרחי. עלתה שאלה לגבי בני זוג פלשתינאים של אזרחים ותושבים ישראלים שלפי חוק האזרחות הם יכולים להיות בארץ אבל רק עם היתר מת"ק. סעיף 2א מחריג אותם. הייתה ועדה שגם אני הייתי חבר בה, ועדה בין-משרדית שדנה בעניין. זה לא היה פשוט אבל בסופו של דבר ההכרעה הייתה לתקן את סעיף 56 לחוק ביטוח בריאות ולהוסיף את האוכלוסייה הזאת כזכאית לביטוח בריאות ממלכתי בתנאים אחרים משל תושבי ישראל אבל הם עדיין נכנסו לחוק ביטוח בריאות. זאת אומרת, גם ההחרגה מסעיף 2א שומרת על הסמכות לפי סעיפים 56 לחוק ביטוח בריאות ממלכתי וסעיף 378 לחוק הביטוח הלאומי. 

אני אוסיף ואומר שבזמנו הייתה עתירה נגד סעיף 2א לחוק ביטוח לאומי ובית המשפט דחה את העתירה. זה היה בזמן הנשיא ברק. הוא אמר שהוא דוחה את העתירה כי יש אופציה לשרים לפי הסעיפים שהזכרתי להחיל את חוק ביטוח לאומי וחוק ביטוח בריאות ממלכתי.

<יעל גרמן (יש עתיד):>
השאלה אם הוא יאמר את זה אחרי החוק הזה. אחרי החוק הזה הפרשנות שלו תהיה שונה.

<שי סומך:>
לא. העתירה הייתה נגד סעיף 2א שעכשיו מתקנים אותו. 

<יעל גרמן (יש עתיד):>
זה גם יחול על מסתננים?

<שי סומך:>
בטח. זה התיקון.

<יעל גרמן (יש עתיד):>
זאת אומרת, שר הבריאות יוכל להחיל על המסתננים את חוק בריאות ויוכל לבקש מהם לשלם מס בריאות ולתת להם ביטוח בריאות.

<שי סומך:>
שר הבריאות ושר הרווחה.

<יעל גרמן (יש עתיד):>
הוא יוכל.

<שי סומך:>
כן. לפי הסמכות שלו.

<יעל גרמן (יש עתיד):>
אם כן, לשם שמה צריך את הסעיף הזה?

<שי סומך:>
יש פסיקה. זאת אומרת, אנחנו מעגנים מצב קיים. אף אחד לא חושב לתת הבטחת הכנסה למסתננים ואני לא חושב שזה בכלל בשיח הציבורי.

<יעל גרמן (יש עתיד):>
נכון.

<שי סומך:>
ולא ביטוח בריאות ממלכתי. יש הסדרים של בריאות ואת מכירה אותם היטב. יש ביטוח לילדי מסתננים, יש מרפאה בדרום תל אביב.

<קריאה:>
הסדרים מינימליים שלא עונים על הצרכים הקיימים.

<יעל גרמן (יש עתיד):>
ההסדר שהוחל על האחמ"שים, אם אנחנו נרצה להחיל אותו על המסתננים, הסדר מאוד הוגן, אפשר יהיה?

<שי סומך:>
כן.

<יעל גרמן (יש עתיד):>
שוב אני שואלת למה צריך את הסעיף הזה.

<שי סומך:>
התפיסה של הממשלה היא שזה עיגון של המצב הקיים. היום בסעיף 2א רשומות בצורה מסודרת כל האשרות והאשרות האלה, כמו שנאמר כאן, ב-2003 ודאי לא הייתה אשרת משקיע וב-2003 אשרה 2/א/5 ככל הנראה הייתה אות מתה, והממשלה מעוניינת שהמצב כפי שהיא מבינה אותו היום יעוגן בחוק.

<יעל גרמן (יש עתיד):>
אולי רק צריך להוסיף לחוק הזה סעיף מפורש שאומר שאין הסעיף הזה בא למנוע משרי הבריאות והרווחה בשיתוף עם שר האוצר על פי סעיף 56(א) להחיל.

<נעה בן שבת:>
למה צריך להוסיף את זה? זה לא בא לגרוע.

<יעל גרמן (יש עתיד):>
אנחנו קיבלנו חוות דעת משפטית שאומרת שלמעשה הסעיף הזה כן מונע - גם משר הרווחה וגם משר הבריאות – להחיל את הסעיפים האלה. זאת הייתה חוות דעת משפטית שקיבלנו.

<נעה בן שבת:>
של איזה משרד? נמצא כאן משרד הבריאות ואולי הוא יכול להגיד מה עמדתו. יש כאן את המוסד לביטוח לאומי שיוכל להגיד מה עמדתו. אני חושבת שלהגיד שזה לא גורע מסמכות, היא דורשת שאלה לא יהיו מבוטחים לפי החוק הזה, למה שתהיה אמירה כזאת? באמת זה הופעל גם כלפי אנשים שאין להם מעמד.
<מאיר כהן (יש עתיד):>
יש לך ספק שאלמלא היו רוצים להצר את צעדיהם, החוק הזה היה נוצר? לשם מה צריך את הסעיף הזה?

<נעה בן שבת:>
מה זאת אומרת להצר את צעדיהם?

<מאיר כהן (יש עתיד):>
לשם מה צריך את הסעיף הזה?

<נעה בן שבת:>
יש הבהרות לגבי מי שכן נחשב תושב ומי לא נחשב תושב. 

<מאיר כהן (יש עתיד):>
ההבהרות האלה לא קיימות היום?

<חנן פוטרמן:>
הן קיימות אבל לא לגבי אותה אוכלוסייה. החוק מגדיר מי לא ייחשב כתושב. לגבי אותה אוכלוסייה, אנחנו רוצים להוסיף את זה כי זה לא מוגדר. זאת בדיוק הסיבה. מבחינתנו זה תיקון טכני. המצב יהיה אותו מצב.

<שי סומך:>
אין לנו התנגדות להבהרה הזאת שהציעה חברת הכנסת גרמן.

<מאיר כהן (יש עתיד):>
אנחנו נכניס את ההבהרה הזאת.

<שי סומך:>
אין לנו התנגדות להבהרה. זה המצב הקיים.

<נעה בן שבת:>
לא ראוי לחוקק דבר שהוא מובן ועולה מתוך החקיקה.

<שי סומך:>
אם זה מה שיידרש, בסדר.

<נעה בן שבת:>
אם זה יהיה התנאי.

<שי סומך:>
אין לנו בעיה לחוקק את המובן מאליו.

<אילן גילאון (מרצ):>
בכל זאת הבהרה מיותרת. אתם עדיין לא הסברתם לי מה קורה כשאין את הדבר הזה.

<חנן פוטרמן:>
לא מיותרת כי היום האוכלוסייה הזאת לא מוכרת.

<היו"ר אלי אלאלוף:>
נציגת הרופאים.

<אלישבע מילוקובסקי:>
תודה. אני מרופאים לזכויות אדם. אי אפשר להתייחס לתיקון הזה בלי להתייחס למציאות הרחבה שאנחנו מתמודדים אתה ולמדיניות הקיימת ולזה שבעצם משרדי הממשלה נוקטים במדיניות מצמצמת במקום במדיניות מרחיבה. לפני שנתיים פורסם דוח מאוד חמור של מבקר המדינה על האוכלוסיות האלה בהקשר של שירותי בריאות ורווחה ומאז משרדי הממשלה לא עשו כלום בשביל לממש את הדוח, בשביל לפתח יותר שירותים לאוכלוסיות האלה שמבחינת הדוח זה גם בשביל האוכלוסיות האלה וגם בשביל הציבור הישראלי ומערכות הבריאות והרווחה הציבוריות הישראליות. המדיניות הנוכחית פוגעת בשתיהן.

<מאיר כהן (יש עתיד):>
אני מוחה על דבריך. באנשים עם מוגבלויות נתנו.

<אלישבע מילוקובסקי:>
נכון. אתה צודק. 

<מאיר כהן (יש עתיד):>
עקפנו את כל החוקים והם מקבלים בדיוק את הטיפול כמו שאני קיבלתי כילד מוגבל.

<אלישבע מילוקובסקי:>
אתה צודק. באמת יש צעדים מסוימים שנעשו גם במשרד הרווחה וגם במשרד הבריאות. אנחנו ערים לזה ואנחנו מודעים לזה אבל יש עוד דרך ארוכה.

<מאיר כהן (יש עתיד):>
אין ספק.

<אלישבע מילוקובסקי:>
יש עוד דרך ארוכה כדי לקדם את המימוש של דוח מבקר המדינה וגם באמת כדי לתת מענה לאוכלוסיות המצוקה הקשות שאנחנו עובדים אתן. התיקון הזה באמת הולך כנגד הרוח של דוח מבקר המדינה ובעצם מצמצם את האפשרות לתת שירותים. כן יש כאן אמירה מסוימת שלדעתנו היא מאוד בעייתית, שהרוח של משרדי הממשלה צריכה ללכת הפוך.

<אורית מרום:>
אני מארגון אסף, ארגון סיוע לפליטים. אנחנו פוגשים ביום יום שלנו את אותם מבקשי מקלט הפגיעים ביותר והחלשים ביותר, אותם אלה שהתיקון הזה מבקש, כמו שאמר עורך דין סומך, לעגן את המצב הקיים. המצב הקיים הוא מצב גרוע עבור אותם אלה שאכן מקבלים טיפול בשעת חירום, אותם אלה שמקבלים טיפול כימותרפיה ממשרד הבריאות אבל נאלצים בסוף היום לישון על הרצפה ברחוב מכיוון ששירותי הרווחה לא נגישים להם.

חשוב כאן גם להתייחס לדברים שלך, מר זקן. אתם דיברתם על כך שזאת אשרה זמנית, על כך שהאנשים האלה עוד רגע ילכו מכאן אבל האנשים האלה לא הולכים מכאן. הנכים, קורבנות סיני, הניצולים מהמחנות הזוועתיים האלה, הילדים, הם לא הולכים לא לאוגנדה ולא לרואנדה. יש כאן אנשים שכבר חמש, שש, שבע ושמונה שנים נמצאים כאן. האם ביטוח לאומי ומשרד הרווחה ומשרד הבריאות מבקשים להמשיך להתעלם מהם? את זה לא רק אנחנו אומרים. לא אותם ארגונים יפי נפש. מבקר המדינה שם ומדבר על קיום בכבוד, קיום בכבוד מינימלי. אסור להזכיר כאן קצבאות אבל מה כן מותר להזכיר? האם אפשר להמשיך להפקיר את האנשים האלה ברחובות? אנחנו לא מדברים על מספרים גדולים. מתוך 44 אלף מבקשי מקלט שחיים היום בישראל, אנחנו מדברים על מיעוט שזקוק לאותם שירותי בריאות ורווחה.

<היו"ר אלי אלאלוף:>
כמה?

<אורית מרום:>
אני בארגון אסף וכאמור אנחנו נותנים שירותים סוציאליים לאותם חלשים. בשנת 2015 טיפלנו ב-400 אנשים. שוב, כל אדם הוא עולם ומלואו. אותו חולה סרטן עליו דיברתי, אותו בחור חולה איידס שאתמול פורסמה הכתבה ב"הארץ" עליו שאנחנו בטלפונים עם סורוקה מתחננים שלא יזרקו אותו לרחוב, חולה איידס שמתגלגל ברחובות ערד כבר חודשים ארוכים כי למשרד הרווחה אין את הכלים לעזור לו כי מדיניות משרד הרווחה חוסמת כל אפשרות לתת לו סיוע והבן אדם הזה, אם סורוקה מחר ישלח אותו לרחוב, אם אנחנו לא היינו שם כדי להגן עליו, הוא ימות. זאת המשמעות של היעדר המדיניות שמבקר המדינה מדבר עליה.

אתם אומרים מה לא. זה בסדר. אבל מה כן? מה כן משרד הרווחה מציע? מה כן השרים מציעים? אני טוענת שאנחנו רואים את ההשלכות הקשות ביותר של היעדר המדיניות הזאת וראוי שהמדינה תבוא ותגיד מה היא כן נותנת. מדיניות זמנית, זה לא. הם כאן כנראה להישאר עד שיהיה שלום בסודן, עד שיהיה שלום באריתריאה, נתפלל כולנו למצב הזה.
<דני זקן:>
שני משפטים קצרים. מי שמוכר כפליט, חשוב שחברי הוועדה ידעו, הוא מקבל אשרה מסוג א/5 והוא כן מוכר כתושב ישראל ואין שום בעיה עם זה. אני לא אדבר כאן בשמה של רשות האוכלוסין, אבל יש ועדה הומניטרית ואנחנו, ביטוח לאומי, מקבלים לפעמים אנשים שקיבלו אשרה א/5 במקרים הומניטריים.

<מאיר כהן (יש עתיד):>
אתה יודע כמה אנשים קיבלו? שניים.

<אורית מרום:>
מתוך 4ך4 אלף מבקשי מקלט שחיים בישראל, ארבעה אריתריאים הוכרו.

<דני זקן:>
לגבי הוועדה ההומניטרית, רשות האוכלוסין תתייחס.

<אלישבע מילוקובסקי:>
אתה יודע שמדובר בתהליך של שנים ושרוב המקרים נדחים.

<מאיר כהן (יש עתיד):>
שניים קיבלו.

<היו"ר אלי אלאלוף:>
משרד הפנים, אתם יכולים להגיד לנו איך זה מתפקד?

<שונית שחר:>
כן. אני מרשות האוכלוסין וההגירה ואני ארצה להתייחס לדברים שנאמרו כאן. קודם כל, אני רוצה להסביר.

<היו"ר אלי אלאלוף:>
כמה מלים על הוועדה ההומניטרית.

<שונית שחר:>
ועדה הומניטרית היא ועדה בין-משרדית.

<היו"ר אלי אלאלוף:>
כמה פעמים היא מתכנסת?

<שונית שחר:>
היא בראשות מנכ"ל רשות האוכלוסין וההגירה. היא מתכנסת, פעם בשבוע?

<מאיר כהן (יש עתיד):>
מה פתאום?

<היו"ר אלי אלאלוף:>
אני הייתי שמח לקבל דיווח מסודר.

<אילן גילאון (מרצ):>
היא מתכנסת פעם בשבוע בשנה מעוברת.

<שונית שחר:>
לגבי מבקשי המקלט. מי שמטפל בבקשות למקלט מדיני, זאת הוועדה המייעצת לענייני פליטים שמייעצת לשר הפנים. זאת לאו דווקא הוועדה ההומניטרית. 

<היו"ר אלי אלאלוף:>
תנו לנו קצת דיווח על הוועדה ההומניטרית ותפקידה.

<אילן גילאון (מרצ):>
שנפגשת כל יום.

<שונית שחר:>
אין לי נתונים כרגע.

מדברים כאן על מסתננים. רישיון לפי סעיף 2א(5) ניתן למי ששוהה בישראל שלא כדין והוצא עליו צו הרחקה עד ליציאתו ממנה או הרחקתו ממנה.

<היו"ר אלי אלאלוף:>
את המסתננים לא מוציאים.

<קריאה:>
אין להם אופק הרחקה.

<שונית שחר:>
לא מדובר רק במסתננים. אלה יכולים להיות גם תיירים שהמשיכו לשהות בישראל שלא כדין, נתפס על ידי רשות האוכלוסין ושוחררו ממשמורת לצורך יציאתם מישראל. גם אדם כזה זכאי לקבל את הרישיון הזה. השאלה אם אנחנו רוצים להחיל את כל ההטבות האלה, את ההכרה הזאת ואת אותן זכויות שניתנות לתושב, גם על תייר שנשאר כאן שלא כדין. מדובר בעשרות, אם לא מאות – אין לי נתונים מדויקים אבל אלה מאות – מסתננים, לאו דווקא מאריתריאה וסודן, שניתן להחזיר אותם מישראל למדינת המוצא שלהם אבל פשוט הם מסרבים לשתף פעולה. אני על פי חוק הכניסה לישראל לא יכולה להחזיק אותם במשמורת ולכן הם משוחררים ממשמורת והם מקבלים רישיון לפי 2א(5). אלה אוקראינים, אלה גיאורגים, אלה תורכים. מאות. זה רישיון על פי סעיף 2א(5). מדובר כאן במאות נתינים ממדינות זרות שהמשיכו לשהות בישראל שלא כדין והם מקבלים את הרישיון הזה לפי חוק הכניסה לישראל.

לגבי אריתריאים וסודנים. לפני כמה שנים התחילה מדיניות של אי הרחקה לאריתריאה ולסודן מסיבות שונות. אריתריאה - הפרות של זכויות אדם, סודן – קושי טכני והיעדר קשרים דיפלומטיים ועויינות בין שתי המדינות. זאת העמדה של המדינה. יש יציאה מרצון גם למדינות שלישיות אבל שיש תעודות חיסיון של ראש הממשלה על פרטי המדינות ושמות המדינות ולכן לא נזכיר את שמות המדינות. כן יש יציאה מרצון למדינות המוצא חרף המשברים הקשים שיש שם.

לגבי זה עדיין אין צפי לסיום של מדיניות אי הרחקה כי המדינה באמת פועלת בהתאם להתחייבויות שלה אבל צריך להבחין. הם לא פליטים, מרביתם גם לא מבקשי מקלט. יש הבחנה. גם אם אנחנו מכריזים על זה כהגנה קולקטיבית, וזה לא, זאת מדיניות של אי הרחקה, האנשים האלה, 43 אלף מסתננים ששוהים בישראל מאריתריאה וסודן, לא כולם הגישו בקשות למקלט מדיני. לכן אי אפשר להסתכל על האוכלוסייה הזאת כעל מבקשי מקלט.
<אורית מרום:>
מתי אפשרתם להם להגיש בקשות מקלט? באיזו שנה?

<שונית שחר:>
הדעות חלוקות.

<אורית מרום:>
באיזו שנה נפתחה אפשרות לאריתריאים ולסודנים להגיש בקשות מקלט?

<שונית שחר:>
באמצע 2012, זה כתוב גם בפסק דין של בית המשפט.

<אורית מרום:>
הם התחילו להגיע לכאן ב-2005.

<שונית שחר:>
דרך אגב, זה לא נושא הדיון אבל אנחנו המשכנו ומי שטיפלה באוכלוסייה הזאת עד לאמצע 2009 הייתה נציבות האו"מ לפליטים. אנחנו לקחנו את המושכות מאז. המדיניות של נציבות האו"מ לפליטים הייתה אותה מדיניות שאנחנו המשכנו בה, מדיניות של תעדוף. ברגע שאין צפי להרחקתם או ליציאתם מישראל, אין עדיפות בטיפול בבקשות למקלט של האוכלוסייה הזאת. מאמצע 2012 זה מעוגן בפסקי דין של בג"ץ. המדינה החלה בטיפול בבקשות למקלט של אריתריאים וסודנים. מוגשות בקשות למקלט, מטופלות ומוכרעות.

<אילן גילאון (מרצ):>
את יכולה להגיד לנו מספרים?

<שונית שחר:>
היום יש כ-10,000 בקשות למקלט של אריתריאים וסודנים מקרב 43 אלף מסתננים ששוהים בישראל ומתוך 25 אלף בקשות למקלט של שאר המדינות. לכן לא כולם מבקשי מקלט.

<אורית מרום:>
מה הוכרו?

<אילן גילאון (מרצ):>
כמה טופלו וכמה הוכרו?

<שונית שחר:>
בסך הכול הוכרו חמישה מאריתריאה. 

<אורית מרום:>
ומסודן, אפס. כמה אחוזים? 0.02 אחוזים. 

<אילן גילאון (מרצ):>
אי אפשר, כי אנחנו חתומים על האמנה הזאת.

<שונית שחר:>
אנחנו חתומים על אמנת הפליטים ואנחנו מחויבים להתחייבויות שלנו על פי אמנת הפליטים. אני יושבת בוועדת הפליטים מטעם שר הפנים ואני מעולם לא קיבלתי הנחיה בניגוד, שלא להביא את זה ושלא להעניק. אני באה כאדם.

<היו"ר אלי אלאלוף:>
איך את מסבירה שרק חמישה קיבלו? היו אלפי בקשות.

<אילן גילאון (מרצ):>
כי הם מתכנסים רק פעם בשבוע.

<שונית שחר:>
אנחנו, לא. הוועדה המייעצת לענייני פליטים מתכנסת פעם בחודש. יושב ראש הוועדה הקודם סיים את תפקידו כבר ביולי ואין יושב ראש ועדה. זה מינוי שר.

<סופה לנדבר (ישראל ביתנו):>
את יכולה להסביר לגבי החמישה מתוך ה-10,000 פניות?
<קריאה:>
שמונה חודשים הוועדה לא התכנסה.

<סופה לנדבר (ישראל ביתנו):>
החמישה האלו שקיבלו, מה הם עשו כדי לקבל? למה הם קיבלו ואחרים לא?

<אילן גילאון (מרצ):>
הם משקיעים.

<שונית שחר:>
הם הוכיחו שהם נרדפים בהתאם לאחד מהקריטריונים שקבועים באמנות הפליטים.

<היו"ר אלי אלאלוף:>
בכמה פניות דנים במפגש?

<שונית שחר:>
עשרה תיקים. יש הליך מסודר. יש נוהל שלם. אם אדוני ירצה, אני יכולה להעביר התייחסות מפורטת לגבי כל ההליך. 

<מאיר כהן (יש עתיד):>
את עושה את זה באמת בחן אבל את יודעת, גם אם את עובדת במשרד הפנים, לא צריכים לכסות על ערוותם של אחרים, וסליחה שאני אומר את זה. אני מבין אותך. באמת את עושה את עבודתך אבל אנחנו יודעים - אני הייתי שר בממשלה ואנחנו כולנו אנשים מבוגרים – שיש מדיניות מאוד ברורה למסמס את הבקשות האלה. תאמיני לי, בהזדמנות אני אספר לך. 

<שונית שחר:>
במלוא הכבוד, אני יושבת בוועדה ומעולם לא קיבלתי הנחיות למסמס בקשה.

<מאיר כהן (יש עתיד):>
את לא קיבלת אבל גם לא קיבלת הנחיות כמו בכל מדינה מתוקנת שמי שבא מאריתריאה בכל מקום מתקבל כפליט אבל כאן לא עושים את זה. רוח המפקד היא לא להכיר באנשים האלה ורוח המפקד מדברת על כך שאנחנו ננהג עם 43 אלף אנשים במדיניות של הסתר פנים. הם נוכחים נפקדים. ואנחנו ניתן להם להתגלגל. אז את יושבת כאן בחן גדול, ואני הייתי מקבל אותך לעבודה אצלי כי את נהדרת, ומנסה להגן על מציאות. תעזבי את זה. באמת תעזבי את זה. את הרי יודעת יפה מאוד וכולנו יודעים מה קורה.

<שונית שחר:>
אני מתארת את המצב כמו שהוא.

<מאיר כהן (יש עתיד):>
המספרים מדברים בעד עצמם.

<סופה לנדבר (ישראל ביתנו):>
צריך להפנות את השאלה הזאת לשר ולא אליה.

אני רוצה לדעת לפני הכול מה עלות החוק הזה.

<יעל אגמון:>
אפס עלות.

<סופה לנדבר (ישראל ביתנו):>
זה לא אפס עלות.

<אילן גילאון (מרצ):>
זה חסכון לעתיד. זאת לא עלות.

<יעל אגמון:>
אגף התקציבים, משרד האוצר. מאחר והחוק מעגן בדיוק את המצב הקיים היום, אין לו עלות תקציבית. הוא לא חוסך כסף והוא לא עולה כסף. הוא פשוט מעגן את מה שקורה היום בכל מקרה.

<סופה לנדבר (ישראל ביתנו):>
אתם רוצים את המסגרת. 

<נעה בן שבת:>
העיגון הוא לא הסיבה שאין עלות. אין עלות כי אין עלות.

<יעל אגמון:>
אין עלות כי אין עלות, כי זה לא עולה כסף. 

<היו"ר אלי אלאלוף:>
ברשותכם, אפשר לסכם?

<אילן גילאון (מרצ):>
מעניין מי אלה חמשת האנשים שנבחרו מכל האנשים האלה.

<היו"ר אלי אלאלוף:>
יחידי סגולה.

<שונית שחר:>
אני מזמינה את כולכם לבוא לסיור ביחידת הטיפול במבקשי מקלט ואתם תראו אנשים מאוד רציניים שעושים את עבודתם נאמנה.

<מאיר כהן (יש עתיד):>
אין לנו שום ספק בכך.

<שונית שחר:>
אנשים שלא מקבלים הנחיות.

<היו"ר אלי אלאלוף:>
אני חייב לומר שאני לא מרגיש שיש התמודדות טכנית עם בעיית המסתננים. אם אתם מתכנסים פעם בחודש כשיש יושב ראש ודנים כל פעם בעשרה תיקים, זה אומר, לא חשוב מה אומרים, זה מה שעושים ואתם לא עושים מספיק. זה אומר שמשרד הפנים לא עושה מספיק כדי להתמודד עם האתגר שעומד בפניו. לכן התסכול הזה יתבטא לא רק במחלה ובמגבלות למסתננים אלא זה גם יפגע בחברה האזרחית כולה וקחו את זה בחשבון כי זה לא קל לדחוף אנשים לפינה ולהשאיר אותם ללא זכויות במדינה שמתיימרת, ובצדק ובגאווה, לדאוג לזכויות של אחד ואחד וגם של אזרחיה.
לאור הדיון שהוא לא מאפשר להגיע לסיכום ממצה, אני מבקש שנמשיך בדיון הזה. בינתיים ההערות שלחברי הכנסת בדבר אזהרה ולציין את הנקודות שיכולות כאילו לא להיות מטופלות או כן מטופלות על ידי השרים, אני מבקש שתבדקו את האפשרות לנסח את זה מחדש ואנחנו נשתדל לחזור לדיון בעוד שבועיים, לפני הפגרה.

<נעה בן שבת:>
אנחנו נשארים עם ההחלטה על פיצול החלק שנוגע למשקיעים האמריקאים והחלק הזה, הפסקה שנוגעת אושרה. היא תעבור להנחה ולהצבעה בכפוף לאישור הפיצול על ידי המליאה.

<היו"ר אלי אלאלוף:>
בסדר. תודה רבה. הישיבה נעולה.

<הישיבה ננעלה בשעה 10:50.>

